Vi anbefaler å forhåndskjøpe billetter. Dette vil medføre et lite tillegg på kr 20 i billettgebyr til TicketCo. Det lønner seg å komme tidlig for å reservere dersom man vil ha en god plass. Dørene og baren åpner kl 14.30. Det er også mulig å kjøpe billetter ved inngangen. Det fortrekkes at det betales med kort.
De tre tidligere Barratt-Duene Ingrid, Eirik og Andreas har forlatt redet i Lyder Sagens gate 2, og tatt til vingene i forskjellige retninger. Nå flyr de sammen igjen på ny, og sangfuglene har klekket ut et program bestående av operarepertoar ispedd lieder og romanser. De tre gleder seg veldig til å bruse med fjærene, uten å bli nebbete, og gi publikum gåsehud med sin sang og sitt spill.
6. september 2014 arrangerte Opera til folket sin første Lørdagsopera i Musikk & Scenehuset. Nå starter Opera til folket syvende sesong i dette flotte lokalet, som vi leier av Kulturetaten. I tillegg til opera vil det også bli arrangert mange andre konserter i huset fremover. Følg med på husets egen hjemmeside, www.scenehus.no. Her legges det fortløpende ut hva som skjer. Musikk & Scenehuset er lokalisert i et av Oslos eldste hus og er dermed et av Oslos eldste kulturhus da det ble spilt bl.a. teater i huset allerede på 1700-tallet. Vi har fått støtte fra Sparebankstiftelsen og Venneforeningen Frans Josefs Land til å kjøpe flygel!
I baren er det mulighet for å kjøpe noe godt å drikke. Det er lov å ta drikke med inn på konserten. Stemningen pleier å stå i taket i de litt slitne, men sjarmerende og veldig vakre lokalene. Vi anbefaler også å ta en tur ned i Gamle Raadhus Restaurant i 1. etg. før eller etter konsertene for et bedre måltid. For bordbestilling: 22 42 01 07. Restauranten fikk terningkast 5 i VG hvor særlig mat og atmosfære trekkes frem.